Diari Oficial de la Generalitat Valenciana


Sumari del DOGV 4215, del 22-03-2002 (2002/2572)

ORDRE de 4 de març de 2002, de Conselleria d'Agricultura, Pesca i Alimentació, per la qual es regulen les ajudes a les fusions i altres processos d'integració de les cooperatives agràries valencianes.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/03/04/(1)/dof/vci/html**

### Dades del document

Número de DOGV
:   4215

Data del DOGV
:   22-03-2002

Secció del DOGV
:   I. DISPOSICIONS GENERALS

Número del document
:   2002/2572


Data del document
:   04-03-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * cooperativa agrícola
    * fusió d'empreses

ORDRE de 4 de març de 2002, de Conselleria d'Agricultura, Pesca i Alimentació, per la qual es regulen les ajudes a les fusions i altres processos d'integració de les cooperatives agràries valencianes. [2002/X2572]
  
El sector cooperatiu agrari es caracteritza per tenir una estructura empresarial que es considera inadequada, especialment pel que fa a la dimensió econòmica de les cooperatives. Actualment està immers en un tímid procés de concentració cap a empreses de major grandària, fet que es constata en el segment de les grans cooperatives, a costa de les petites i mitjanes. No obstant això, davant d'un mercat en evolució contínua en què la concentració de la demanda accelerada i progressiva constitueix el repte de major significat, potenciar i incentivar les iniciatives per a la fusió i integració de cooperatives agràries constitueix una actuació prioritària per a aquesta conselleria.
  
Atesa la conveniència d'incrementar i coordinar més intensament les accions ja establides en suport de les cooperatives agràries així com dels processos de fusió i integració, previstos en les ordres de 12 de maig de 2001, de la Conselleria d'Agricultura, Pesca i Alimentació, per la qual es regulen les ajudes a la inversió en la millora de les condicions de transformació i comercialització de productes agraris, pesquers i de l'alimentació, i la de 15 de febrer de 2001, per la qual s'aprova el règim d'ajudes per al foment i desenvolupament del cooperativisme agrari valencià.
  
De conformitat amb l'atribució que em concedeix l'article 35 de la Llei del Govern Valencià,
  
ORDENE
  
Article 1. Beneficiaris
  
Es consideren com a beneficiaris potencials de les ajudes del article 3, les següents entitats agràries que es constituïsquen en les condicions i els requisits establits en aquesta ordre:
  
a) Les cooperatives de primer grau resultat d'un procés de fusió.
  
b) Qualsevol entitat jurídica, societària o associativa, participada majoritàriament per cooperatives agràries els estatuts de la qual recollisquen el compromís d'aconseguir en el termini màxim de 2 anys la seua fusió o conversió en una cooperativa de primer grau.
  
c) Les cooperatives de segon grau en les condicions de l'article 2.2.
  
Article 2. Requisits
  
Per accedir a les ajudes regulades en aquesta ordre, el beneficiari haurà de complir els requisits següents:
  
1r. La mitjana aritmètica dels tres últims exercicis de l'agregat de les cooperatives fusionades o integrades, corresponent al valor de la producció del compte de pèrdues i guanys, així com el nombre d'empreses participants en el procés tindrà com a mínim els valors següents:
  
Valor de la producció
  
(milions d'euros) Nombre de cooperatives
  
Més de 9,0 4, o més
  
Més de 10,5 3
  
Més de 12,0 2
  
El valor de la producció corresponent a les activitats fusionades o integrades no inclourà els concernents a les activitats de subministraments, altres serveis als socis i de la secció de crèdit.
  
2n. En el supòsit de l'article 1.c, no s'exigiran els mínims de l'apartat anterior quan el valor de la producció de l'activitat integrada, agregat de les cooperatives sòcies, supose, en l'àmbit de la Comunitat Valenciana, un percentatge significatiu no inferior al 50% del sector corresponent a l'activitat.
  
3r. L'activitat o activitats integrades es realitzaran en la totalitat a través de l'entitat resultant del procés d'integració.
  
4t. Respecte a la situació econòmica de les cooperatives fusionades o integrades:
  
a) En l'últim exercici econòmic cap dels socis participants en el procés de fusió o integració podrà superar el 70% del valor de producció agregat, resultat del la fusió o integració.
  
b) Almenys dues de les cooperatives o entitats integrants tinguen dos exercicis econòmics complets d'activitat agrària.
  
c) Les cooperatives associades, en cas d'haver incorregut en pèrdues, hagen seguit per a la seua imputació i la de retorns passius el procediment del Decret Legislatiu 1/1998, de 23 de febrer, del Govern Valencià, Llei de Cooperatives de la Comunitat Valenciana.
  
Article 3. Ajudes i procediment
  
Les entitats beneficiàries podran acollir-se a:
  
1r. Les ajudes a les inversions en millora de les condicions de transformació i comercialització a què es refereixen els articles 5 i 13 de l'Ordre de 12 de març de 2001, de la Conselleria d'Agricultura, Pesca i Alimentació, per la qual es regulen les ajudes a les inversions en millora de les condicions de transformació i comercialització dels productes agraris, silvícoles, pesquers i de l'alimentació, que podran aconseguir fins a el 45% dels costos considerats elegibles i se'n finançarà a càrrec del Feoga-Orientació, del Ministeri d'Agricultura, Pesca i Alimentació, i de la Generalitat Valenciana.
  
Aquesta ajuda no té caràcter retroactiu i podrà aplicar-se únicament a les sol·licituds presentades en la convocatòria 2002 de l'ordre esmentada que estiguen en el moment de la publicació de la present pendent de resolució, i a les presentades en les convocatòries següents.
  
2n. Les ajudes a la constitució i consolidació de consorcis, fusions i altres formes d'integració cooperativa de l'Ordre de 15 de febrer de 2001, de la Conselleria d'Agricultura, Pesca i Alimentació, per la qual s'aprova el règim d'ajudes per al foment i desenvolupament del cooperativisme agrari valencià.
  
3r. En tot allò referent a condicions, limitacions, terminis, períodes de vigència i qüestions de procediment relacionat amb la tramitació d'aquestes ajudes caldrà ajustar-se a les disposicions de cadascuna de les corresponents ordres esmentades.
  
4t. El total de les ajudes percebudes no serà, en cap cas, superior al 50% de la inversió considerada auxiliable.
  
DISPOSICIÓ ADDICIONAL
  
La concessió de les ajudes previstes en aquesta ordre queda supeditada a les disposicions de l'article 88.3 del Tractat Constitutiu de la Comunitat Europea i la resta de normativa aplicable sobre competència.
  
DISPOSICIONS FINALS
  
Primera
  
Es faculta el director general de Pesca i Comercialització Agrària per dictar les normes necessàries per al compliment i desenvolupament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 4 de març de 2002
  
La consellera d'Agricultura, Pesca i Alimentació,
  
ÀNGELS RAMÓN-LLIN I MARTÍNEZ


Còpia Permalink ELI